Hoekom is glas beter as plastiek? - Jou Gesin | Solidariteit WêreldJou Gesin | Solidariteit Wêreld
Tuis › Uncategorized › Hoekom is glas beter as plastiek?
Almal weet dat glas beter as plastiek is. Ons verduidelik óf skaam aan ons vriende hoekom ons nog steeds uit plastiekbottels drink, óf spog trots dat ons nou net glas- of metaalwaterbottels gebruik. Word ons egter gevra hoekom glas soveel beter is, het ons geen idee nie. Sommige van ons weet darem dat die seeskilpaaie gereeld aan plastiek verstik!
Een van die grootste voordele van glas is dat dit hoogs herwinbaar is en keer op keer herwin kan word. Tot 80% van alle glas kan weer gebruik word om nuwe produkte van te maak, terwyl slegs ongeveer 6,8% van plastiek herwinbaar is. Plastiek raak al minder suiwer hoe meer kere dit herwin word, wat nie die geval is met glas nie.
Die grondstowwe, naamlik vloeibare sand en soda-as, wat in die vervaardiging van glas gebruik word, is maklik verkrygbaar en daar hoef nie diep gemyn te word om dit in die hande te kry nie. Kalksteen, wat ook gebruik word, kan ongelukkig water besoedel en die afbreek van kalksteengrotte veroorsaak die vernietiging van dierehabitat.
Daar is gevind dat sommige soorte plastiek chemikalieë kan vrystel. Hierdie proses is egter baie stadig en ons hoef dus nie daaroor bekommerd te wees nie. Indien jy egter hierdie plastiek aan hoë temperature sou blootstel, sal dit die proses versnel.
Glas het ongelukkig ook nadele. Glas is swaar! Die vervoer van glas vereis ʼn aansienlike hoeveelheid energie. Dit vergroot glas se vervoer-voetspoor op die omgewing heelwat. Daar word meer petrol en olie gebruik, wat albei die omgewing baie benadeel. Aangesien glasprodukte breekbaar is, kan dit nie styf teen mekaar gepak word nie, wat minder vragte beteken. Glas is ook duurder om te herwin as plastiek.
Op die ou end is glas miskien nie soveel beter vir die omgewing as wat ons dink nie. Glas en plastiek het elkeen sy nadele en voordele.
Doen dus jou deel deur herwinning in jou huis toe te pas. Die alternatief is om produkte te probeer gebruik wat 100% bioafbreekbaar is. Byewasvelle kan gebruik word in plaas van kleefplastiek om broodjies in toe te draai. Gebruik bioafbreekbare swart sakke vir jou vuilgoed. Kyk of jy kompossteerbare kosverpakking kan koop in plaas van die gewone plastiek of glas.
Hierdie produkte is heelwat duurder en moeilik verkrygbaar, maar stel jou net voor hoe lekker jy sal kan spog met jou ekovriendelike bydrae tot die omgewing indien jy sou besluit om daarvan gebruik te maak.
Earth 911: https://earth911.com/living-well-being/recycled-beverage-containers/
Washington Post: https://www.washingtonpost.com/national/health-science/why-glass-jars-arent-necessarily-better-for-the-environment-than-plastic-ones/2014/06/23/2deecfd8-f56f-11e3-a606-946fd632f9f1_story.html?noredirect=on&utm_term=.964bce9c4d43
Innovation Excellence: https://www.innovationexcellence.com/blog/2018/07/02/13-plastic-packaging-alternatives/
Food Matters: https://www.foodmatters.com/article/healthier-alternatives-to-plastic-tupperware